Асноўнай формай развіцця творчага патэнцыялу і дыферэнцыяцыі навучання з’яўляюцца факультатыўныя заняткі. Іх наведвае больш за 90% вучняў. На базе сярэдняй школы № 4 Лунінца працуе міжшкольны факультатыў па падрыхтоўцы да цэнтралізаванага тэсціравання, а на базе гімназіі Лунінца і Мікашэвіцкай гімназіі імя У.І.Нядзведскага дзейнічаюць рэсурсныя цэнтры па падрыхтоўцы вучняў да прадметных алімпіяд. Да работы ў іх прыцягваюцца выкладчыкі БрДУ імя А.С.Пушкіна, БарДУ, БДПУ імя Максіма Танка і БДУ. Праводзяцца вучэбна-трэніровачныя зборы з выездам на кафедры гэтых УВА і ў абласны рэсурсны цэнтр, што прыносіць станоўчыя вынікі ў павышэнні якасці ведаў па прафілюючых прадметах.